**ქვეპროგრამა „ლუკა ასათიანის სახელობის სტიპენდია წარმატებული სტუდენტებისათვის“.**

ქ. ბათუმის მუნიციპალიტეტის 2019 წლის დამტკიცებული ბიუჯეტით გათვალისწინებული პროგრამის ,, პროფესიული განვითარებისა და უმაღლესი განათლების ხელშეწყობის“ ქვეპროგრამის „ლუკა ასათიანის სახელობის სტიპენდია წარმატებული სტუდენტებისათვის“ ფარგლებში გათვალისწინებულია საქართველოს ტერიტორიაზე არსებულ, ავტორიზებულ უმაღლეს საგანმანათლებლო დაწესებულებებში აკადემიური უმაღლესი განათლების პირველი და მეორე საფეხურის უმაღლეს საგანამანათლებლო პროგრამებზე ჩარიცხულ საუკეთესო შედეგების მქონე 50 სტუდენტზე ლუკა ასათიანის სახელობის სტიპენდიის გაცემა, რომლებიც უმაღლეს სასწავლებლებში ჩარიცხვის მომენტისათვის რეგისტრირებულნი არიან ქ. ბათუმის მუნიციპალიტეტის ტერიტორიაზე, მიღებული აქვთ დადებითი შეფასება (A)-ფრიადი (91 ქულა და მეტი) იმავე საფეხურის წინა სემესტრის საშუალო აკადემიური მოსწრების დოკუმენტის თანახმად.

სტუდენტთა შერჩევა ხორციელდება კონკურსის წესით.

ამ ქვეპროგრამით დადგენილი მოთხოვნების გათვალისწინებით, სტიპენდიის გაცემის დროს პირველ ეტაპზე განიხილება იმ სტუდენტთა დაფინანსების საკითხი, რომლებიც სწავლობენ შემდეგ საგანმანათლებლო მიმართულებებზე/დარგებზე/სპეციალობებზე: ინჟინერია (მშენებლობა), არქიტექტურა, ეკოლოგია/გარემოსმცოდნეობა, კულტურული მემკვიდრეობა, რესტავრაცია/კონსერვაცია, არქეოლოგია, განათლების მეცნიერებები და მასწავლებლის განათლება. თუ პირველი ეტაპზე ვერ შეირჩა 50 საუკეთესო შედეგების მქონე სტუდენტი, დარჩენილ ვაკანტურ ადგილებზე, ამ ქვეპროგრამით დადგენილი კრიტერიუმების დაცვით, მოხდება სხვა დანარჩენ საგანმანათლებლო მიმართულებებზე/დარგებზე/სპეციალობებზე ჩარიცხულ საუკეთესო შედეგების მქონე სტუდენტთა შერჩევა.

ლუკა ასათიანის სახელობის სტიპენდია თვეში შეადგენს 200 ლარს, საქართველოს კანონმდებლობით გათვალსიწინებული გადასახადების ჩათვლით.

ქვეპროგრამის ფარგლებში სტიპენდია გაიცემა სემესტრებში ერთხელ. 2018-2019 სასწავლო წლის პირველი სემესტრის განმავლობაში მიღებული შეფასებების მიხედვით სტიპენდია გაიცემა არაუგვიანეს 2019 წლის მაისის თვისა და ერთობლივად მოიცავს 4 სასწავლო თვეს. 2018-2019 სასწავლო წლის მეორე სემესტრის განმავლობაში მიღებული შეფასებების მიხედვით, სტიპენდია გაიცემა არაუგვიანეს 2019 წლის ნოემბრისა და ერთობლივად მოიცავს 6 სასწავლო თვეს.

ქვეპროგრამის ფარგლებში კონკურსის ჩატარების წესისა და პირობების შესახებ, დეტალური ინფორმაცია მოცემულია დანართში - N1.